У 1911 годзе Максім Багдановіч скончыў гімназію і наведаў Вільню. Тут ён пазнаёміўся з братамі Іванам і Антонам Луцкевічамі, Вацлавам Ластоўскім, Браніславам Эпімах-Шыпілам. Па прапанове Луцкевічаў паэт некаторы час гасцяваў у іх сваяка ў фальварку Ракуцёўшчына недалёка ад Маладзечна, дзе працаваў над цыкламі вершаў "Старая Беларусь", "Места", напісаў вершы, якія склалі цыклы "Згукі Бацькаўшчыны", "Старая спадчына", а таксама стварыў вершаваныя апавяданні "У вёсцы", "Вераніка". Восенню таго ж года Максім Багдановіч у Яраслаўлі паступіў у Дзямідаўскі юрыдычны ліцэй, які скончыў у 1916 годзе.